L-ewwel nett ippermettuli nirringrazzja lill-Prim Ministru Fico talli stedinna fi Bratislava. Nixtieq nirringrazzja wkoll lill-poplu Slovakk għall-ospitalità u l-paċenzja tiegħu. Naf li mhuwiex dejjem faċli, speċjalment bil-miżuri ta' sigurtà kollha fis-seħħ, iżda għamiltu biċċa xogħol tajba. Is-summit ta' Bratislava hu l-ewwel wieħed li matulu ddiskutejna l-futur komuni tal-UE ta' 27 Stat, mingħajr ir-Renju Unit. Kien mument ta' dieqa għall-Ewropa meta l-poplu Brittaniku ddeċieda li jitlaq, u għalhekk kienet meħtieġa dijanjosi onesta. Illum kellna diskussjoni sinċiera dwar il-kawżi ewlenin tas-sitwazzjoni politika attwali fl-Ewropa. Il-fatt li miljuni ta' Ewropej iħossuhom insiguri huwa reali. In-nies huma mħassba dwar dak li jħossu li huwa nuqqas ta' kontroll, u jesprimu biża' dwar il-migrazzjoni, it-terroriżmu, u l-aħħar iżda mhux l-inqas, dwar il-futur ekonomiku u soċjali tagħhom. Il-valutazzjoni tagħna hija sobrija iżda mhux fatalista. Filwaqt li lkoll naqblu li l-Unjoni Ewropea mhix perfetta, aħna naqblu wkoll li hija l-aħjar strument li għandna. Għal din ir-raġuni aħna determinati li nikkoreġu l-iżbalji tal-passat u nimxu 'l quddiem b'soluzzjonijiet komuni bħala UE tas-27. M'aħniex ser inħallu l-affarijiet kif inhuma. Biex immexxu lill-UE 'l quddiem iddiskutejna pjan direzzjonali ta' Bratislava, li jistabbilixxi l-objettivi għall-ħidma tagħna qabel il-laqgħa ta' Ruma f'Marzu tas-sena d-dieħla, meta rridu nikkonkludu dan il-proċess. Ippermettuli nsemmi xi wħud mill-objettivi diskussi llum: - Li qatt ma nippermettu r-ritorn ta' flussi bla kontroll ta' refuġjati bħas-sena li għaddiet u li niżguraw kontroll sħiħ tal-fruntieri esterni tagħna biex nerġgħu lura għal Schengen. Aħna determinati li nkomplu l-kooperazzjoni tagħna mat-Turkija u l-Balkani tal-Punent iżda wkoll li nistabbilixxu ftehimiet dwar il-migrazzjoni ma' pajjiżi Afrikani; - Li nagħmlu kull ma hu meħtieġ biex nappoġġaw lill-Istati Membri fl-iżgurar tas-sigurtà interna u fil-ġlieda kontra t-terroriżmu. L-intensifikazzjoni tal-iskambju ta' informazzjoni bejn is-servizzi tas-sigurtà tal-Istati Membri hija prijorità urġenti; - Li nsaħħu l-kooperazzjoni tal-UE dwar is-sigurtà esterna u d-difiża. F'Diċembru, il-Kunsill Ewropew ser jiddeċiedi dwar kif għandu jsir l-aħjar użu mill-għażliet disponibbli fit-Trattati; - Li noħolqu futur ekonomiku promettenti għal kulħadd, billi nsaħħu s-suq uniku u nżidu l-investimenti; - u fl-aħħar nett, li nipproteġu l-istil ta' ħajja tagħna u nipprovdu opportunitajiet aħjar għaż-żgħażagħ Ewropej. Dawn l-objettivi huma akkumpanjati minn għadd ta' miżuri konkreti ħafna. Mhux ser nidħol fid-dettalji kollha, tistgħu ssibuhom fil-pjan direzzjonali. Ippermettuli biss insemmi li għadd ta' mexxejja ddeċidew li jistazzjonaw immedjatament persunal u tagħmir addizzjonali biex jgħinu lill-gwardja tal-fruntiera tal-Bulgarija mat-Turkija. Nixtieq nirringrazzjahom għal din il-kooperazzjoni. Għandna nieħdu aktar deċiżjonijiet prattiċi u tanġibbli fix-xhur li ġejjin. Għal dan l-għan, nixtieq nifraħ lill-president Juncker għall-inizjattivi eċċellenti tiegħu, li huwa ppreżenta fid-diskors tiegħu dwar l-Istat tal-Unjoni Ewropea. Ħafna minnhom iddiskutejnihom illum u nittama li l-istituzzjonijiet kollha ser jikkooperaw fl-implimentazzjoni tagħhom. Biex nikkonkludi, ippermettuli ngħid li l-Pjan Direzzjonali ta' Bratislava ser jiggwida l-azzjonijiet tagħna meta niltaqgħu fil-laqgħat regolari tagħna tal-Kunsill Ewropew f'Ottubru u f'Diċembru, kif ukoll fil-Belt Valletta, u aktar tard f'Ruma għal laqgħat informali. Nispera li s-Summit ta' Bratislava ser iwassal għat-tiġdid tal-fiduċja fl-Unjoni Ewropea. Dan ser jiġri biss jekk u meta n-nies jirrealizzaw li aħna qed nonoraw il-wegħdiet tagħna permezz ta' kooperazzjoni leali bejn l-Istati Membri u l-istituzzjonijiet. Illum, nista' ngħid li hemm tama. Grazzi. Id-Dikjarazzjoni u l-Pjan Direzzjonali ta' Bratislava